Úrad vlády SR						 Na rokovanie vlády SR
Sekcia hospodárskej politiky					 dňa 8.1.2003
									 k číslu: 9447/2002
									 k bodu: 7

Stanovisko

k Správe o postupe a priebehu transformácie Železníc Slovenskej republiky

                   	 			             			

I.

	Správu predkladá minister dopravy, pošt a telekomunikácií na základe uznesenia vlády č. 830/2000. Obsahuje návrh uznesenia vlády, predkladaciu správu, správu, tabuľky, vyhodnotenie pripomienkového konania a komuniké.

	Správa sa prioritne sústreďuje na  hodnotenie plnenia dvoch úloh uvedeného uznesenia vlády, podľa ktorých sa majú vytvoriť podmienky a realizovať postupné oddlženie Železníc SR (ŽSR) za neuhradené výkony vo verejnom záujme za roky 1994  až 1997 a roky 1999 - 2001 a vytvoriť podmienky pre financovanie rozvojových programov. Ďalej sa správa zaoberá priebehom majetkovej transformácie ŽSR, realizáciou implementačných krokov a pilotných projektov (bez príslušnej konkretizácie), ekonomickými východiskami ŽSR a Železničnej spoločnosti (ŽS) pre rok 2003 a ďalšími úlohami v zmysle Projektu transformácie ŽSR (Projekt) a dokumentov EÚ.

	Konštatuje sa, že dlh štátu (voči ŽSR) po úhradách realizovaných v roku 2002 vo výške 5,3 mld. Sk predstavuje (s príslušenstvom vo výške 7,3 mld. Sk) asi 13 mld. Sk a účasť štátu na financovaní projektov dopravnej cesty vo výške asi 1,85 mld. Sk v roku 2002 tvorila asi 50 % predpokladaného objemu.  Pre rok  2003 sa na financovanie infraštruktúry a spolufinancovanie projektov ISPA v štátnom rozpočte počíta s prostriedkami vo výške 1,48 mld. Sk a s prostriedkami vo výške asi 1 mld. Sk. z iných zdrojov.

II.

	Správa bola predložená na pripomienkové konanie 19 subjektom, z ktorých 10 nemalo pripomienky a 6 subjektov pripomienky nezaslalo. Pripomienky MF SR a MPSVR SR sú deklarované ako akceptované; pripomienky ostávajúceho subjektu nie sú prezentované.

III.

	Ťažiskom správy je hodnotenie plnenia úloh C. 6. a C.8. uznesenia vlády č. 830/1999, ktorých cieľom bolo vytvoriť podmienky a realizovať postupné oddlženie ŽSR za neuhradené výkony vo verejnom záujme v predchádzajúcich rokoch a vytvoriť podmienky pre financovanie rozvojových programov.
 
	Z hľadiska komplexnosti pohľadu na súčasný stav dosiahnutý v procese transformácie ŽSR by sa mala správa zaoberať aj ďalšími aspektami tohto procesu vyjadrenými výsledkami plnenia ďalších úloh uznesenia vlády č. 830/2000 a programovými zámermi samotného Projektu, ako sú napr. Harmonogram transformácie obslužných a doplnkových činností ŽSR (podstatná časť harmonogramu mala byť realizovaná do konca roka 2001), vypracovanie transformačných projektov regionálnych dráh (20 projektov malo byť spracovaných do konca roka 2001) a budovanie architektúry organizačných štruktúr oboch spoločností.

	Aj v tomto kontexte považujeme za účelné, aby ďalšie úlohy naznačené v časti III.1. ako sú ekonomické východiská ďalšieho vývoja oboch spoločností a riziká pre ich napĺňanie, potreba stanovenia stratégie štátnej dopravnej politiky a súvisiacej legislatívy, vysporiadanie vlastníctva zo strany ŽSR a aktualizácia úloh prijatých v Projekte, boli formulované do konkrétnych a termínovaných úloh, majúcich za cieľ posunúť proces transformácie ŽSR do ďalšej fázy.

	Správa nebola predložená Porade ekonomických ministrov vlády SR na prerokovanie.	

	Odporúčame rozhodnúť o prijatí predloženej správy s prihliadnutím na uvedené pripomienky a podnety z rozpravy vlády.

Bratislava 7.1.2003